黄庭坚
送彦孚主簿
斯文当两都，江夏世无双。
叔度初不言，汉庭望风降。
中间眇人物，潜伏老崆谾。
本朝开典礼，棫朴作株桩。
世父盛文藻，如陆海潘江。
三战士皆北，韔弓锦韬杠。
白衣受传诏，短命终萤窗。
梦升卧南阳，耆旧无两庞。
空鑱欧阳铭，松风悲陇泷。
四海群从间，尔来颇琤淙。
主簿吾宗秀，其能任为邦。
躯干虽眇小，勇沉鼎可扛。
择师别陈许，取友观羿逄。
折腰佐髯令，邑讼销吠尨。
时邀府中饮，下箔蜡烧釭。
红裳笑千金，清夜酒百缸。
同僚有恶少，嘲谑语乱哤。
君但隐几笑，诸老叹敦厖。
况乃工朱墨，气和信甚矼。
持此应时须，十年拥麾幢。
相逢常鞅掌，衙鼓趋。
簿书败清谈，汗颜吏枞枞。
临分何以赠，要我赋兰茳。
黄华虽众笑，白雪不同腔。
野人甘芹味，敢馈厌羊羫。
顾子百短拙，饱腹戆胮肛。
惟思解官去，一丘事耕（右鬯下換ハ夊。
君当取富贵，钟鼓罗击撞。
伏藏鼪鼯径，犹想足音跫。